**Nagaibakin piiri** (ven. Нагайбакский район, *Nagaibakski raion*) on kunnallinen itsehallintoalue Tšeljabinskin alueella Venäjällä. Vuonna 1927 perustetun piirin pinta-ala on 3 100 neliökilometriä. Asukkaita on 21 900 henkeä (vuonna 2010).

Nagaibakin piiri sijaitsee Tšeljabinskin alueen lounaisella arovyöhykkeellä. Se rajoittuu lännessä ja pohjoisessa Verhneuralskin, idässä Tšesman ja kaakossa Kartalyn piireihin sekä lounaassa Agapovkan piiriin ja Magnitogorskin kaupunkiin.

Pinnanmuodostukseltaan seutu on kumpuilevaa tasankoa. Ilmasto on ankaran mannermainen. Suurin joki on Uraliin laskeva Gumbeika. Piirissä on neljä pientä järveä ja yksi tekojärvi. Hyötykaivannaisiin kuuluvat kulta, kvartsi, kupari ja sinkki.

Piiriin kuuluu Južnyin kaupunkimainen taajama (kaupunkikunta) sekä 9 maalaiskuntaa: Arsinski, Balkany, Feršampenuaz, Kasselski, Kulikovski, Nagaibakski, Ostrolenski, Pariž ja Pereselentšeski.
Hallinnollinen keskus on Feršampenuazin kylä. Asutuskeskuksia on yhteensä 38.

Asukkaista 42,1 % on venäläisiä, 30,4 % nagaibakkeja, 14,2 % kazakkeja, 5,2 % tataareja, 2,7 % mordvalaisia, 1,5 % ukrainalaisia ja 1,4 % baškiireja. Kaupunkiväestön osuus on 8,0 %.

Seudun pääelinkeinot ovat maatalous ja teollisuus. Maatalous on erikoistunut viljan viljelyyn sekä maidon ja lihan tuotantoon. Teollisuutta edustavat Aleksandrijskin kupari- ja sinkkikaivos sekä Južnyin kvartsikaivos.

Piirissä toimii 29 lastentarhaa, 34 yleissivistävää koulua, iltakoulu ja ammattioppilaitos. Kulttuurilaitoksia ovat kolme lasten taidekoulua, 33 kulttuuri- ja kerhotaloa, 26 kirjastoa, neljä museota ja taulugalleria. Nähtävyyksiin kuuluu kaksi pronssikautista linnoitettua asuinpaikkaa sekä sarmaattien kulttuuria edustava Uba Taun kurgaani.

Paikallislehtenä ilmestyy *Vshody* ("Oraat").

Lähteet
-------

1. ↑  Ofitsialnyi sait Nagaibakskogo raiona: Istoritšeski otšerk *nagaybak.ru*. Viitattu 5.12.2010. (venäjäksi)
2. 1 2 3 4 5 6  Ofitsialnyi sait Nagaibakskogo raiona: Sotsialno-ekonomitšeskoje položenije *nagaybak.ru*. Viitattu 5.12.2010. (venäjäksi)
3. 1 2  Federalnaja služba gosudarstvennoi statistiki: Tšislennost naselenija Rossijskoi Federatsii po gorodam, posjolkam gorodskogo tipa i raionam na 1 janvarja 2010 g.  2010. Moskva:  Federalnaja služba gosudarstvennoi statistiki (Rosstat).  Arkistoitu 28.8.2009. Viitattu 5.12.2010. (venäjäksi)
4. ↑  Ofitsialnyi sait Nagaibakskogo raiona: Priroda *nagaybak.ru*. Viitattu 5.12.2010. (venäjäksi)
5. ↑  Ofitsialnyi sait Nagaibakskogo raiona: Bogatstva kladovyh podzemnyh *nagaybak.ru*.  Arkistoitu 29.8.2016. Viitattu 5.12.2010. (venäjäksi)
6. ↑  Ofitsialnyi sait Nagaibakskogo raiona: Ustav raiona *nagaybak.ru*. Viitattu 5.12.2010. (venäjäksi)
7. ↑  Ofitsialnyi sait Nagaibakskogo raiona: Obrazovanije *nagaybak.ru*. Viitattu 5.12.2010. (venäjäksi)
8. ↑  Ofitsialnyi sait Nagaibakskogo raiona: Kultura *nagaybak.ru*. Viitattu 5.12.2010. (venäjäksi)
9. ↑  Ofitsialnyi sait Nagaibakskogo raiona: Raion v tsifrah i faktah *nagaybak.ru*. Viitattu 5.12.2010. (venäjäksi)
10. ↑  Ofitsialnyi sait Nagaibakskogo raiona: Sredstva massovoi informatsii *nagaybak.ru*. Viitattu 5.12.2010. (venäjäksi)

Aiheesta muualla
----------------

* Nagaibakin piirin sivusto (venäjäksi)